ማህበሩ ግብፅ የጋራ ተጠቃሚነት የመርህ ስምምነትን ማክበር እንዳለባት አሳሰበ
አዲስ አበባ፡- ግብፅ የታላቁ ህዳሴ ግድብ ግንባታን ከማደናቀፍ ይልቅ ለጋራ ተጠቃሚነት የፈረመችውን ስምምነት አክብራ መንቀሳቀስ እንደሚገባት የኢትዮጵያ መምህራን ማህበር አሳሰበ፡፡
ማህበሩ ትናንት ለዝግጅት ክፍላችን በላከው መግለጫ እንዳመለከተው፤ ግድቡ መገንባት ከጀመረ ጊዜ አንስቶ ግብፅ የተለያዩ ቅሬታዎች እያቀረበች ትገኛለች፡፡ የአባይ ወንዝን በጋራ ለመጠቀም ግብፅ ኋላ ቀር አስተሳሰቦችን በመተው ለጋራ ተጠቃሚነት መርህ የፈረመችውን የመርህ ስምምነት አክብራ መንቀሳቀስ አለባት፡፡ 
ግብፅ 90 በመቶ ለሚሆኑ ዜጎቿ የኤሌክትሪክ ኃይል ማቅረብ መቻሏን ገልጾ፤ በኢትዮጵያ ግን 65 ሚሊዮን ህዝብ የመብራት ተጠቃሚ መሆን አለመቻሉን አስታውቋል፡፡ 
በመግለጫው እንደተመለከተው፤አሁን ካለው 110 ሚሊዮን የኢትዮጵያ ህዝብ ውስጥ ከቅድመ መደበኛ እስከ ዩኒቨርሲቲ ካሉ 30 ሚሊዮን ያህል ከሚሆነው የትምህርት ማህበረሰቡ ውስጥ 17 ነጥብ 7 ሚሊዮን ያህሉ የኤሌክትሪክ ኃይል አቅርቦት አያገኙም፡፡ይህ በዲጂታል ዘመን እንደሚታወቀው ምን እንደሆነ ግልጽ ነው፡፡
ኢትዮጵያ ለናይል ወንዝ ከፍተኛ መጠን ያለው ውሃ አስተዋፅኦ እያደረገች በጨለማ ውስጥ ለሚኖሩ ህዝቦቿ ኤሌክትሪክ ኃይል ለማመንጨት ጥረት እያደረገች እንደምትገኝ አመልክቷል፡፡ይህንን ጥረት ግብፅ ለማደናቀፍ ጥረት ማድረጓ ኢትዮጵያ በድህነት ውስጥ እንድትቆይ አሁንም እየሰራች ለመሆኑ አንዱ ማሳያ ነው ሲል አብራርቷል፡፡ 
በአባይ ወንዝ ላይ የሚገነባው ታላቁ የኢትዮጵያ ህዳሴ ግድብ በኢትዮጵያ ህዝብ ገንዘብ የሚገነባ መሆኑን ጠቅሶ፣ ኢትዮጵያ በአባይ ወንዝ ላይ መልማት መብቷ መሆኑን መምህራን ለተማሪዎቻቸው ማስረዳት እንዳለባቸው አስገንዝቧል፡፡መምህራን እና መላው ህዝብ ከአነስተኛ ገቢያቸው እየቆጠቡ የሚገነቡትን ግድብ እንዳይናችን ብሌን ልንጠብቀው ይገባል ሲል አመልክቷል፡፡ 
ግብፅ ድንበር ተሻጋሪ ወንዞች የሚተዳደሩበትን ዓለም አቀፍ ኮንቬንሽን መርህ ስምምነትን ለመጣስ እየተንቀሳቀሰች እንደምትገኝ ማህበሩ አስታውቋል፡፡
አዲስ ዘመን ግንቦት 25/2012
መርድ ክፍሉ